Salwing in die Bybel – Bybelskool
Written by Chris van Wyk on Jul 19, 2012 . Posted in Bybel.
Ek het 'n navraag gekry oor die betekenis van salwing in die Bybel. Hier is 'n kort verduideliking daarvan:
Salwing met (olyf)olie is op verskillende wyses in ou Israel gebruik as simbool van toewyding vir voorwerpe (Eks 40:9–11 – die tabernakel, die altaar en ander voorwerpe), priesters (Lev 8:12, 30), en konings (1 Sam 10:1; 1 Kon 1:39). Die salwing met olie simboliseer in die OT dus veral die amptelike bevestiging of toewyding van iets of iemand aan die Here. Dit is nou benewens die gebruik van olie in die kosmaak proses (1 Kon 17:12), as medisyne en as salf vir sere (Jes 1:6; Mark 6:13; Luk 10:34) by die versorging van die liggaam (2 Sam 12:20; Ps 104:15) en as offer (Eks 29:40; Lev 8:26; Num 7:19) . Olie simboliseer ook voorspoed en oorvloed (Deut 33:24; Job 29:6; Eseg 16:13).
Die OT praat ook van 'n salwing met die Heilige Gees wat die ontvanger bemagtig en toerus vir sy werk en roeping (Jes 61:1). Dit is ook wat gebeur het met die kerk in die NT toe die Heilige Gees uitgestort is (Hand 2). Só is gelowiges gesalf/bemagtig vir die taak wat God vir hulle in sy koninkryk gehad het (1 Joh 2:22 – "Julle is egter deur die Heilige Gees gesalf, en julle almal ken die waarheid" -vgl ook vers 27).
Jesus word natuurlik by uitstek in die NT die Gesalfde genoem (Luk 2:26), wat in Aramees met Messias en in Grieks met Christus weergegee word. Al drie hierdie name: Gesalfde, Messias en Christus, beteken dus dieselfde, dat Jesus deur God as Verlosser van die wêreld gesalf en bemagtig is (Luk 4:18-19; Hand 10:38). Dit is wat Petrus ook van Jesus bely: "U is die Christus" (Mark 8:29).
Die NT noem gelowiges natuurlik ook gesalfdes, omdat ons volgelinge van Christus is (2 Kor 1:21). Die Heidelbergse Kategismus vra in Vraag en Antwoord 32: "Waarom word jy 'n Christen genoem ?", en antwoord: "Omdat ek deur die geloof 'n lid van Christus is en daardeur deel aan sy salwing het, sodat ek sy naam kan bely, myself as 'n lewende dankoffer aan Hom kan toewy en in hierdie lewe met 'n vrye gewete teen die sonde en die duiwel kan stry en hierna met Christus in ewigheid oor alle skepsels kan regeer." Christen beteken dus beide om 'n volgeling van Christus en 'n gesalfde van Christus te wees.
Salwing met olie is ook deur die dissipels gebruik in die proses om siekes gesond te maak, dit waarvoor die Here hulle uitgestuur en bemagtig het (Mark 6:13). Hierdie salwing met olie was aan die een kant die benutting van 'n bekende geneesmiddel, maar ook 'n simbool van die genesing wat God deur Sy Gees gee.
Dit is waarskynlik ook waarom salwing met olie gebruik is as deel van die gebed om genesing deur ouderlinge (Jak 5:14). Omdat olie as 'n geneesmiddel geag was, was dit ook 'n kragtige simbool om te benut in die gebed om genesing.
Salwing het dus 'n geestelike betekenis waar dit aan die werk van die Heilige Gees verbind word, en as deel van 'n gebedsaksie gebruik word. Die krag lê natuurlik nie in die olie nie, maar in die Heilige Gees en in die gebed. Gebed sonder olie is daarby net so kragtig, soos vele plekke in die Bybel dit vir ons uitspel (bv Jak 5:16). Salwing (met olie) kan ook in terme van die OT gebruik as 'n simbool van toewyding benut word, hoewel hande oplê ook dié simboliese funksie kan verrig.
Wil graag n vraag vrae… kan iemand jou salwing steel?
Sep 17, 2014 at 11:13
Die kort antwoord is nee. Niemand kan wegneem wat God gee nie.
Sep 26, 2014 at 12:55
Kan enige iemand salf? En hoe weet jy as iemand jou salf of dit opreg is?
Oct 1, 2014 at 06:01
Regdeur die Bybel word salwing meesal deur gesalfdes gedoen, dws mense wat aangestel of erken is as mense wat ander kan salf. Bv. profete of leiers, wat self gesalf of aangestel/geroep is vir die taak wat hulle uitvoer (Moses, Elia, Elisa ens.), wat ander salf vir hulle roeping.
Jakobus sê bv. in die NT dat ouderlinge, dws mense wat deur die geloofsgemeenskap verkies is tot 'n meer amptelike funksie van opsig en versorging, 'n besondere taak in gebede vir siekes het, wat met salwing gepaard kan gaan: "As daar iemand van julle is wat siek is, moet hy die ouderlinge van die gemeente laat kom, en hulle moet vir hom bid en hom met olie salf onder aanroeping van die Naam van die Here. "(‭Jak. 5‬:‭14‬).
Maar, daar is uitsonderings, soos Maria van Betanië wat Jesus met nardusolie gesalf het met die oog op sy begrafnis (Joh. 12). Sy was een van sy vertrouelinge en vriende wat 'n besondere voorbereidende rol gespeel het in sy pad na die kruis, die hart van Jesus se selfverloënende pad om ons te verlos van ons sonde.
Hoe weet jy dit is opreg? Wanneer dit duidelik blyk dat dit in gehooraamheid aan God gedoen word, bv. deur die belofte van die Here aan te gryp (Jak. 5) of deurdat dit binne 'n spesifieke verhouding gebeur (Joh. 12), en uiteraard ook of dit deur die Here geseën word in die lewe van die "gesalfde".
Oct 8, 2014 at 15:57
Ek verstaan nog nie die SALWING nie…. beteken dit wonders? Of is dit net om te salf
Oct 8, 2014 at 17:39
Salwing is net 'n simbool van wat God doen.
Jun 23, 2015 at 05:00
Hi daar. Ek.is n Christen, en al gesien en beleef hoe die Heilige Gees my al gelei het. Ek het n gesprek gehad met n ander gelowige, oor die rykdom van veral bekende Christen predikers wat n magdom DVDs en boeke verkoop, en byna elke dag op TV is. Ek voel nie gemaklik met die groot huise, en selfs die een persoon wat n Rolls Royce besit nie. Dit is teenstrydig met wat die nuwe testament se. Jesus selfs se gee alles aan die armes. In my persoonlike opinie, voel ek dat n prediker nie arm hoef te wees nie, maar as ek sien sy lewens kwaliteit is so hoog, dan maak dit my ongemaklik. Ek was aangese ek mag die die gesalfdes van die Here so aanval nie. Dit was nie n aanval nie, ek bevraagteken gesalfde in hierdie konteks. Enige raad of verwysings sal gaaf wees. Dankie
Jun 23, 2015 at 06:18
Lees die artikel van David Jones hieroor: 5 Errors of the Prosperity Gospel vir 'n goeie inleiding daarop.
Hy haal onder andere vir Charles Spurgeon aan wat gesê het: "I believe that it is anti-Christian and unholy for any Christian to live with the object of accumulating wealth. You will say, 'Are we not to strive all we can to get all the money we can?' You may do so. I cannot doubt but what, in so doing, you may do service to the cause of God. But what I said was that to live with the object of accumulating wealth is anti-Christian."
Hy wys onder andere die volgende probleme met 'n Voorspoedsteologie uit:
Die Abrahamitiese verbond word misbruik asof dit altyd materiële voorspoed vir gelowiges beteken. Materiële seën is egter maar net een van die dinge wat God kan gee en Hy gee dit nie vir almal nie. Welvaart is daarom nie per se gelyk aan God se seën nie. Soos Jesus sê, afhanklikheid van God, sagmoedigheid, treur oor die onreg in die lewe, vervolging omdat jy doen wat reg is, is alles deel van God se seën (Die Bergrede Matt. 5)!
Jesus se versoening word misbruik asof dit jou vrymaak van die "sonde van materiële armoede". Armoede (en volgens sommige ook siekte) is dus sonde volgens dié teologie. Dit is 'n baie destruktiewe verdraaiing van die evangelie. Dit is immers ook die armes wat geseëndes van God is, soos Jesus in die Bergrede volgens Lukas 6 uitlê.
Die boodskap word verkondig dat as jy dankoffers gee, sal God jou noodwendig materieël seën. Volgens berigte is dit waarskynlik hoe voorspoedspredikers ryk word. Dankoffers is wel geestelik reg, maar nie om daarmee self te probeer ryk word nie!
Geloof word verstaan as 'n geestelike krag wat noodwendig tot (materiële) voorspoed lei. Dit is lynreg teenoor die Bybelse verstaan van geloof as iets wat God in ons werk. Geloof is om God se koninkryk te soek en Hom te vertrou vir kos en klere (Matt. 6:33).
Gebed word verstaan as 'n instrument wat God "dwing" om vir jou (materiële) voorspoed te gee. Dit is lynreg teenoor Jak. 4:2 se verbod op gebed vir selfsugtige begeertes. Ons moet eerder die Ons Vader bid; "Gee ons vandag ons daaglikse brood." (Matt. 6:11).
David Jones en Russell Woodbridge het ook 'n boek geskryf hieroor: Health, Wealth, and Happiness: Has the Prosperity Gospel Overshadowed the Gospel of Christ? (Kregel, 2010) wat jy kan raadpleeg vir meer inligting.
Jun 23, 2015 at 11:48
Baie dankie vir die goeie insig. Dit het my vraag in n redelike grootmaat beantwoord. Ek sal ook die artikel gaan lees. Groot waardering!, Bard
Apr 20, 2016 at 16:36
Goeie middag. Kan man en vrou mekaar salf vir gesondheid?
Apr 20, 2016 at 16:42
Solank 'n mens net nie dink die olie het magiese krag nie, kan dit as 'n simbool gebruik word as 'n mens vir mekaar bid. Dit is die Here wat genesing gee.
Jul 6, 2016 at 22:47
Goeienaand. Daar is mense wat glo dat mens in iemand se afwesigheid n voorwerp, n lap of papier, kan salf en daarmee saam hande kan ople op iemand wat vir die persoon instaan, dan die voorwerp in die persoon se bed of kamer plaas. Dit alles sonder die medewete van die persoon. Byvoorbeeld vir die persoon vir wysheid om die regte besluit te neem. Ek stem nie hiermee saam nie. Is ek verkeerd?
Jul 7, 2016 at 08:34
Jy is reg. Dit is verkeerd en bygelowig.
Corneluis Fasen du Plessis
Sep 14, 2021 at 10:32
Verklaar dan 1. Begrafnis ( waarby die persoon ook nie betrokke is nie ) sowel as verassing. Is dit dan 'n bygeloof?
2 . Geestelikke manifistasies .
Sep 15, 2021 at 09:26
Baie dankie. Ek waardeer.
My kleinkind is 6 weke oud en het erge koliek. Ek het raad gekry om haar te salf, hande op te lê en vir haar te bid.
Ek verstaan dit word in absolute geloof in ons Opperheer gedoen en dat die vertroue ook in Hom is vir genesing.
Mag ek /die ouers dit doen ? Meer as een keer?
Jan 24, 2018 at 15:05
Hi Maryna. Jy kan dit doen. Onthou dat die krag nie lê in die olie nie, dit is net 'n simbool, maar in die Heilige Gees in antwoord op julle gebed. Gebed sonder olie is net so kragtig (Jak 5:16). Salwing of handoplegging is ook 'n simbool van toewyding aan die Here. Onthou dat daar ook ander hulp vir koliek is. Dit kan 'n reaksie op voeding wees. Dit kan verband hou met gewrig of spierpyne. Die Here werk ook deur die eksperte wat hierin spesialiseer.
Jun 20, 2019 at 12:34
Jun 20, 2019 at 19:19
Sep 24, 2019 at 13:31
Joh 3:5 lees as iemand nie gebore word uit water en Gees nie.. Kan hy in die koninkryk van God nie ingaan nie.. Beteken dit dat jy gedoop moet word voordat jy in koninkryk kan ingaan.. Is groot doop belangrik
Sep 26, 2019 at 16:07
Hi Elsa, Johannes 3:5 verwys met water na jou eerste geboorte as mens en met die Gees na die geestelike geboorte. Jy kan meer lees hier. Sommige interpreteer wel die verwysing na water as die doop, maar dit is foutief. Vers 6 wys duidelik dat die water na die natuurlike geboorte verwys. Die grootdoop is dus nie as sodanig belangrik nie, wel die wedergeboorte. Die moordenaar aan die kruis is nie gedoop nie, maar wel wederbaar in die gesprek met Jesus. Daardie dag was hy saam met Jesus in die paradys. Die doop is net 'n teken van die geestelike geboorte. En of dit nou as kind of as grootmens beleef word, die belangrike ding wat moet gebeur, is dat jy deur geloof in Jesus Christus die Gees ontvang.
Jul 18, 2020 at 19:17
Goeie naand Chris, ek stem nie saam nie. Jesus was n volwasse man toe Hy vir Johannes gese het om Hom te doop (Matt 3:13 – 17). Jesus en Johannes was in die Jordaan. Johannes het eers teegesit omdat hy gevoel het Jesus moet hom doop, maar Jesus het geantwoord dat dit God se wil is dat Johannes Hom moet doop. Jesus is toe in die water gedoop en toe Hy uit die water kom, is Hy met die Heilige Gees gedoop. Doop met water is n teken as gehoorsaamheid aan God. Ja, daar is baie mense wat wedergebore word, maar voor hul hulself kon doop, het hul gesterf. En soos jy se, die moordenaar is hemel toe. Hy was nie gedoop nie. Maar indien jy jou lewe werklik vir God gee, moet jy jouself laat doop so gou as wat jy kan. Sterf jy voor jy dit kon doen, gaan God dit nie teen jou hou nie.
Jul 24, 2020 at 16:41
Hi Carla, jy is geregtig om 'n ander standpunt te handhaaf, maar neem net in ag dat 'n hele aantal van die dissipels net die doop van Johannes ontvang het, en nie die doop van Jesus nie. So is Apollos ook nie oor gedoop na hy net die doop van Johannes ontvang het nie (Hand 18). Dit is God wat optree in die doop, nie die dopeling nie. Die kinderdoop is dus geldig as 'n daad van God al kom geloof by hulle ná die doop.
Andŕies vander Walt
Aug 7, 2021 at 22:56
Doop is nie so belangrik dat jy sonder dit sal verlore gaan nie. Maar wel n teken en stap van gehoorsaamheid. Die eerste stap wat deur jou self geneem word sonder dwang . Dit help ook om van daar af vir jou self standpunt tot selfstandigheid in Christus te begin staan. Geen ander persoon kan jou dwing nie, dit sal dan ook staan as n harts besluit. Die HERE kyk na jou Hart se oortuiging nie na impulsiewe gedagte nie.
Sep 29, 2019 at 01:38
Kan mens n voorwerp salf vir veiligheid teenoor bose byvoorbeeld deur kosyne of is salwing slegs gerig op persoon tot persoon vir gesondheid ?
Sep 29, 2019 at 06:07
Hi Charne, salwing van voorwerpe is nooit gebruik vir veiligheid (van byvoorbeeld die bose) nie. Dit was gebruik vir afsondering en toewyding aan God (van byvoorbeeld die tabernakel en die altare). Aangesien ons nie meer heilige voorwerpe in die NT het nie, het daardie gebruik verval. Dieselfde geld die salwing van persone. Salwing van persone is nooit gebruik om hulle te beveilig nie. Salwing is veral vir toewyding aan die Here gebruik, hoewel daar ook ander gebruike van salwing in beide die OT as die NT is (mooimaak – Pred 9:8; eerbewys – Ps 23:5; Luk 7:36-39; begrafnisrituele – Mark 16:1; bevestiging in 'n amp – Eks 40:12-15; reiniging – Lev 14:15-18; gesondheid – Mark 6:13; gebed – Jak 5:14). Daardie gebruike kan nog van waarde wees vandag, maar die belangrikste voorkoms van salwing in die NT is egter die salwing met die Heilige Gees (2 Kor 1:21-22; 1 Joh 2:20,27).
May 22, 2021 at 18:32
Kan n ongelowige gebruik word deur die Vader om ander te genees
Die Here gebruik ongelowiges in die uitvoering van sy wil – soos Hy Kores gebruik het om die volk weer terug te laat gaan na hulle land toe in die 6de eeu vC. En Hy gebruik dokters – gelowig en ongelowig. Maar, Hy werk net deur gelowiges met die gawes van die Heilige Gees.